b"\n_START_ARTICLE_\nSandur (Illes F\xc3\xa8roe)\n_START_SECTION_\nGeografia\n_START_PARAGRAPH_\nSandur es troba a la costa oest de l'illa Sandoy. Malgrat la seva situaci\xc3\xb3 oriental la seva costa mira al sud. El centre del poble \xc3\xa9s en una pen\xc3\xadnsula entre els llacs Gr\xc3\xb3th\xc3\xbasvatn al nord-oest i Sandsvatn al nord-est, i entre les badies Gr\xc3\xb3tv\xc3\xadk i Sandsv\xc3\xa1gur. Sandsv\xc3\xa1gur \xc3\xa9s una de les poques platges de sorra de les Illes F\xc3\xa8roe, i \xc3\xa9s amb difer\xc3\xa8ncia la m\xc3\xa9s gran de l'arxip\xc3\xa8lag. _NEWLINE_L'orografia de la rodalia de Sandur \xc3\xa9s relativament plana, i les muntanyes de la zona no s\xc3\xb3n gaire altes si les comparem amb les altres muntanyes feroeses. _NEWLINE_Sandur est\xc3\xa0 comunicat per mitj\xc3\xa0 de carretera amb tots els pobles de Sandoy. Hi ha servei p\xc3\xbablic d'autobusos. Del port de Sandur hi surt un transbordador cap a Gamlar\xc3\xa6tt, el nou port de T\xc3\xb3rshavn per a transbordadors, situat al nord del poble de Kirkjub\xc3\xb8ur. Tamb\xc3\xa9 a Sandur hi ha un servei de transbordador, nom\xc3\xa9s per a persones, que connecta amb l'illa de Sk\xc3\xbavoy, al sud del poble.\n_START_SECTION_\nHist\xc3\xb2ria\n_START_PARAGRAPH_\nSandur surt en un text escrit per primer cop al Hundabr\xc3\xa6vi\xc3\xb0, document del segle XIV.que pretenia regular la tinen\xc3\xa7a de gossos a les illes. Tanmateix, excavacions arqueol\xc3\xb2giques al poble han demostrat la pres\xc3\xa8ncia humana a la zona des de l'era v\xc3\xadking, al segle IX, quan van arribar els primers colons n\xc3\xb2rdics a l'arxip\xc3\xa8lag. Sandur era el lloc de celebraci\xc3\xb3 d'una assemblea (ting) que se celebrava anualment i que tenia jurisdicci\xc3\xb3 sobre tota Sandoy._NEWLINE_En una excavaci\xc3\xb3 de 1863 es van descobrir diverses monedes relacionades amb un enterrament al cementiri. Aquest troballa arqueol\xc3\xb2gica es coneix com el tresor de Sandur, i es conserva actualment al Museu Nacional de les Illes F\xc3\xa8roe de T\xc3\xb3rshavn. Consisteix en 98 monedes de plata, les m\xc3\xa9s antigues de les quals s\xc3\xb3n dels voltants de l'any 1000._NEWLINE_El 1969 i 1970 es va realitzar una nova investigaci\xc3\xb3 arqueol\xc3\xb2gica a la rodalia de l'esgl\xc3\xa9sia. Es van descobrir restes d'unes altres 4 esgl\xc3\xa9sies, la m\xc3\xa9s antiga de les quals era una stavkirke del segle XII. A principis del segle XXI noves investigacions van descobrir restes d'habitatges de l'any 900.\n_START_SECTION_\nCultura i esport\n_START_PARAGRAPH_\nL'esgl\xc3\xa9sia de Sandur va ser conclosa el 1839. \xc3\x89s una esgl\xc3\xa9sia t\xc3\xadpica feroesa de fusta amb sostre d'herba. Un incendi el 1988 va danyar part de l'esgl\xc3\xa9sia; per\xc3\xb2, va ser reconstru\xc3\xafda de manera id\xc3\xa8ntica a com era al segle XIX._NEWLINE_Sandur compta tamb\xc3\xa9 amb un petit museu d'art._NEWLINE_El poble \xc3\xa9s seu del club de futbol B71 Sandoy, que representa tota l'illa i que va guanyar la Lliga feroesa de futbol el 1989. El club t\xc3\xa9 el camp, anomeat l Inni \xc3\xad Dal, a l'escola de secund\xc3\xa0ria de Sandoy, una instituci\xc3\xb3 localitzada al terme municipal de Sandur per\xc3\xb2 constru\xc3\xafda amb finan\xc3\xa7ament dels quatre municipis de l'illa."